་ལས།  སྨིན་པར་བྱེད་པ་དབང་ལ་བརྩི་ན།  སྟ་གོན་གྱི་གནས་སྐབས་ཀྱི་བྱང་ཆུབ་ཀྱི་སེམས་བསྐྱེད་པ་ཕྱིའི་རྟེན་འབྲེལ།  བུམ་དབང་ནང་རྟེན་འབྲེལ།  གསང་དབང་གསང་བ་རྟེན་འབྲེལ༑  ཤེས་རབ་ཡེ་ཤེས་དེ་ཁོ་ན་ཉིད་རྟེན་འབྲེལ།  དབང་བཞི་པ་མཐར་ཐུག་རྟེན་འབྲེལ་ལོ།  ། ལམ་གྱི་གཉིས་པ་བསྐྱེད་རིམ་ལ་སྦྱར་ན།  ཕྱི་རོལ་དེ་བཞིན་གཤེགས་པའི་དཀྱིལ་འཁོར་མཐོང་བ་ཕྱི་རྟེན་འབྲེལ།  ལུས་ལ་སངས་རྒྱས་སུ་གོ་བ་ནང་རྟེན་འབྲེལ།  ངག་ཏུ་རྗོད་ཚད་སྔགས་སུ་ཤེས་པ་གསང་བ་རྟེན་འབྲེལ།  སེམས་ཡེ་ཤེས་སུ་ཤེས་པ་དེ་ཁོ་ན་ཉིད་རྟེན་འབྲེལ།  དེ་ཐམས་ཅད་དབྱེར་མེད་པའི་ཡེ་ཤེས་སུ་ཤར་བ་མཐར་ཐུག་རྟེན་འབྲེལ་ལོ།  ། རྫོགས་པའི་རིམ་པ་ལ་གསུམ་ལས།  རང་བྱིན་བརླབ་ལ་སྦྱར་ན།  ལུས་ཀྱི་འཕྲུལ་འཁོར་ཕྱི།  རྩའི་འཁོར་ལོ་ནང་རྟེན་འབྲེལ།  རྩ་ཡི་གེ་གསང་བ།  ཁམས་བདུད་རྩི་དེ་ཁོ་ན་ཉིད།  སྙིང་པོ་ཡེ་ཤེས་རླུང་སྒོམ་པ་མཐར་ཐུག་རྟེན་འབྲེལ་ལོ།  ། དཀྱིལ་འཁོར་འཁོར་ལོ་ལ་སྦྱར་ན༑  ལས་ཀྱི་ཕྱག་རྒྱ་ཕྱི་རྟེན་འབྲེལ། བདག་གི་ལུས་ཀྱི་འཕྲུལ་འཁོར་ནང་།  མཁའ་གསང་བྱིན་གྱིས་བརླབ་པ་གསང་བ།  ཡས་འབབ་ཀྱི་དགའ་བ་དེ་ཁོ་ན་ཉིད༑  སྙིང་པོ་ཡེ་ཤེས་རླུང་མས་བརྟན་གྱི་དགའ་བ་མཐར་ཐུག་རྟེན་འབྲེལ་ལོ། །  རྡོ་རྗེ་རྦ་རླབས་ལ་སྦྱར་ན། ལམ་ཐམས་ཅད་མངོན་དུ་སོང་བ་ཕྱི།  ལུས་ཀྱི་རྦ་རླབས་ནང་།  ངག་གི་རྦ་རླབས་གསང་བ།  སེམས་ཀྱི་རྦ་རླབས་དེ་ཁོ་ན་ཉིད།  དེ་དག་གི་ཡེ་ཤེས་མཐར་ཐུག་རྟེན་འབྲེལ་ལོ།  ། ཕ་རོལ་ཏུ་ཕྱིན་པ་དང་སྒོ་བསྟུན་ན།  ལམ་ལྔ་ལ་རྟེན་འབྲེལ་ལྔར་སྦྱར་བ་ནི་ཤེས་པར་སླའོ།  ། ཏིང་ངེ་འཛིན་གྱི་ཉེ་རྒྱུ་ལ་སྦྱར་ན།  རླུང་ལོག་ལ་སོགས་པ་ཕྱི།  ནང་གི་མཁའ་འགྲོ་ལྔ་སྟེ་རླུང་ལྔ་ནང་།  དེ་བཞིན་གཤེགས་པའི་སྐུ་ལྔ་སྟེ་ཁམས་བདུད་རྩི་གསང་བ།  དེའི་རྟེན་འབྲེལ་གྱིས་དངོས་གྲུབ་རྣམས་རང་ལས་འབྱུང་བ་ཤེས་པ་ནི།  དེ་ཁོ་ན་ཉིད།  དེའི་སྟོབས་ཀྱིས་རེ་དོགས་དང་བྲལ་བ་ནི་མཐར་ཐུག་གོ། དེ་ཉིད་རྡོ་རྗེ་ཚིག་རྐང་ལས།  སྒོམ་པ་མི་འཆོར་བའི་ཕྱི་རྟེན་འབྲེལ།  རླུང་ལོག་ལ་སོགས་གསུམ་གསུམ་ནི་ཞེས་བྱ་བའི་རིམ་པ་ལ་སོགས་པའི་རིམ་པ་ལྟར་སྦྱར་རོ།  ། འབྲས་བུ་ལ་གཉིས་ལས།  གནས་སྐབས་ཀྱི་འབྲས་བུ་ལ་སྦྱར་ན།  ལམ་ཚོགས་སྦྱོར་གཉིས་ཕྱི་རྟེན་འབྲེལ།  བུམ་པའི་དབང་ས་དྲུག་ནང་།  གསང་དབང་ས་བཞི་གསང་བ།  ཤེས་རབ་ཡེ་ཤེས་ས་གཉིས་དེ་ཁོ་ན་ཉིད།  དབང་བཞི་པ་ས་ཕྱེད་མཐར་ཐུག་རྟེན་འབྲེལ་ལོ།  ། ས་སོ་སོ་ལ་རྟེན་འབྲེལ་སྦྱར་ན།  འཇིག་རྟེན་པའི་ས་ལ་ཚོགས་ལམ་ཕྱི།  སྦྱོར་ལམ་དྲོད་ནང་༑  རྩེ་མོ་གསང་བ།  བཟོད་པ་དེ་ཁོ་ན་ཉིད།  འཇིག་རྟེན་ཆོས་མཆོག་མཐར་ཐུག་རྟེན་འབྲེལ་ལོ།  ། ཚོགས་ལམ་ལའང་ཕྱི་དབྱིབས་ཀྱི་ཚོགས་ལམ་ལ་སོགས་པ་ཤེས་པར་སླའོ།  ། འཇིག་རྟེན་ལས་འདས་པའི་ས་སོ་སོ་ལ་སྦྱར་ཏེ་ས་དང་པོ་ལ་མཚོན་ན། རྒྱལ་བ་སྤྲུལ་སྐུ་ལས་དབང་བཞི་ལེན་པ་ཕྱི། རྩའི་དཀྱིལ་འཁོར་མཐོང་བ་ནང་།  ཡི་གེའི་དཀྱིལ་འཁོར་མཐོང་བ་གསང་བ།  ཁམས་བདུད་རྩིའི་དཀྱིལ་འཁོར་མཐོང་བ་དེ་ཁོ་ན་ཉིད།  སྙིང་པོ་ཡེ་ཤེས་རླུང་གི་དཀྱིལ་འཁོར་མཐོང་བ་ནི་མཐར་ཐུག་གི་རྟེན་འབྲེལ་ལོ།  ། བུམ་དབང་གི་ཕྱི་རྟེན་འབྲེལ་སྤྲུལ་སྐུ་ལས་དབང་བཞི་ལེན།  གསང་དབང་གི་ལོངས་སྐུ།  ཤེས་རབ་ཡེ་ཤེས་ཀྱི་ཆོས་སྐུ།  དབང་བཞི་པ་ངོ་བོ་ཉིད་ཀྱི་སྐུ་ལས་དབང་བཞི་ལེན་པའོ།  ། བུམ་དབང་ལ་གཙོ་བོར་རྩའི་ལྡོག་པ་མཐོང་།  གསང་དབང་ལ་ཡི་གེའི་ལྡོག་པ་མཐོང་།  ཤེས་རབ་ཡེ་ཤེས་ལ་ཁམས་བདུད་རྩི།  དབང་བཞི་པ་ལ་སྙིང་པོ་ཡེ་ཤེས་རླུང་གི་ལྡོག་པ་མཐོང་༑  འཇིག་རྟེན་པའི་ལམ་དུ་ཕྱི་རྟེན་འབྲེལ་གཙོར་འགྲིགབུམ་དབང་ས་དྲུག་པ་ལ་ནང་རྟེན་འབྲེལ་གཙོ་བོར་འགྲིགགསང་དབང་ས་བཞི་པ་ལ་གསང་བ་རྟེན་འབྲེལ་འགྲིགཤེས་རབ་ཡེ་ཤེས་ས་གཉིས་ལ་དེ་ཁོ་ན་ཉིད་རྟེན་འབྲེལ་འགྲིགདབང་བཞི་པ་ས་ཕྱེད་ལ་མཐར་ཐུག་རྟེན་འབྲེལ་འགྲིག་གོ། མཐར་ཐུག་འབྲས་བུ་ལ་རྟེན་འབྲེལ་ལྔ་བཞག་ན།  ཕྱི་རྟེན་འབྲེལ་ལ་རྒྱལ་བ་སྤྲུལ་སྐུ།  ནང་དང་གསང་བ་རྟེན་འབྲེལ་གཉིས་ལ་ལོངས་སྐུ།  དེ་ཁོ་ན་ཉིད་ལ་ཆོས་སྐུ།  མཐར་ཐུག་རྟེན་འབྲེལ་ལ་ངོ་བོ་ཉིད་ཀྱི་སྐུ་འགྲུབ་བོ།  ། ཡང་ན་རྟེན་འབྲེལ་ལྔ་པོ་སྐུ་ལྔ་ལ་སྦྱར་ན་ཡང་འགྲུབ་བོ།  ། དེ་དག་ཀྱང་རྡོ་རྗེ་ཚིག་རྐང་ལས།  ཕྱི་ནང་རྟེན་ཅིང་འབྲེལ་བར་འབྱུང་བའི་ལམ་གྱིས་ཞེས་བྱ་བ་ལས།  མཐར་ཐུག་རྟེན་འབྲེལ་གྱིས་མཐར་ཐུག་དག་པར་བྱེད་ཅེས་བྱ་བ་དང་།  བཅུ་གསུམ་རྡོ་རྗེ་འཛིན་པར་རྟེན་འབྲེལ་འགྲིག་པ་ལྟར་སྣང་ཞེས་བྱ་བ་ལ་སོགས་པའི་དགོངས་པ་ཡིན་ནོ།  ། རྒྱུ་དུས་ཀྱི་རྟེན་འབྲེལ་ལྔ་ཅུང་ཟད་ཙམ་བརྗོད་ན།  ཕྱི་རྟེན་འབྲེལ་ཕྱི་རོལ་རགས་པ་ལ་བསྒྲིགས་པས་གང་འདོད་པ་འགྲུབ།  དེ་བཞིན་དུ་ནང་རྟེན་འབྲེལ་ལུས་རྩ་ལ་བསྒྲིགགསང་བ་རྟེན་འབྲེལ་ངག་དང་ཡི་གེ་ལ་བསྒྲིགདེ་ཁོ་ན་ཉིད་རྟེན་འབྲེལ་སེམས་དང་ཁམས་བདུད་རྩི་ལ་བསྒྲིགམཐར་ཐུག་རྟེན་འབྲེལ་ཡེ་ཤེས་དང་རླུང་ལ་བསྒྲིགས་པས་ཇི་ལྟར་འདོད་པའི་དོན་འགྲུབ།  དཔེར་ན་ནད་གང་ཡང་རུང་བ་གསོ་བ་ལ་ཡང་།  ཕྱི་རྟེན་འབྲེལ་སྨན་དཔྱད་དང་འཁྱུག་དཔྱད་ཀྱིས་ཀྱང་སོས།  ནང་གི་རྟེན་འབྲེལ་ལུས་ཀྱི་འཕྲུལ་འཁོར་དང་རྩའི་དམིགས་པས་སོས།  གསང་བ་རྟེན་འབྲེལ་རྩ་ཡི་གེ་དང་།  གཏུམ་མོའི་མེ་དང་།  ངག་འདྲེན་པའི་དམིགས་པ་དང་།  དེ་ཁོ་ན་ཉིད་ཀྱི་རྟེན་འབྲེལ་ཁམས་བདུད་རྩི་དང་།  སེམས་ཀྱི་དམིགས་པ་སྣ་ཚོགས་དང་།  མཐར་ཐུག་རྟེན་འབྲེལ་ལ་རླུང་གི་དམིགས་པ་དང་།  ཕྱག་རྒྱ་ཆེན་པོའྀ་གནད་འགའ་ཞིག་གིས་ཀྱང་སོས་པ་ཡོད་དོ།  ། དཔེར་ན་ནད་མཛེ་ལྟ་བུ་ལ་དངུལ་ཆུའི་བཅུད་ལེན་དང་།  ཨ་རིཥྟའི་སྨན་སྦྱོར་ལ་སོགས་པ་ཕྱི་རྟེན་འབྲེལ།  ཡི་དམ་གྱི་ལྷ་བསྒོམ་པ་དང་།  སྔགས་ཀྱི་བཟླས་པ་དང་།  བྱམས་པ་དང་།  སྙིང་རྗེ་དང་༑  བྱང་ཆུབ་ཀྱི་སེམས་བསྒོམ་པ་དང་།  ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ལ་གསོལ་བ་འདེབས་པ་དང་།  བླ་མ་ལ་མོས་གུས་ལ་སོགས་ཀྱི་སྒོ་ནས་ནད་ལས་གྲོལ་ནས་འགྲོ་བ་ཡོད་པ་ནི་ནང་རྟེན་འབྲེལ་ལོ།  ། རྩ་ཡི་གེ་སྣ་ཚོགས་ཀྱི་གནད་དང་།  གཏུམ་མོ་མེའི་དམིགས་པ་སྣ་ཚོགས་དང་།  ངག་འདྲེན་པ་ཞི་དྲག་དང་ཧཱུྃ་རིང་ཧཱུྃ་ཐུང་དང་ཧག་དང་ཧིག་དང་ཕཊ་ལ་སོགས་པ་འདོན་པའི་གདམས་ངག་གིས་ཀྱང་ནད་ཐམས་ཅད་ལས་གྲོལ་བ་ཡོད་དེ།  དེ་གསང་བ་རྟེན་འབྲེལ་ཡིན།  ཁམས་བདུད་རྩི་སྣ་ཚོགས་ཀྱི་དམིགས་པ་དང་།  ཐིག་ལེའི་རྣལ་འབྱོར་དང་།  ཡུལ་ལྔ་ལ་སེམས་འཛིན་པའི་ཐབས་དང་།  ཡི་དམ་གྱི་ལྷ་དང་བླ་མ་ལ་སེམས་འཛིན་པའི་དམིགས་པ་ལ་སོགས་པའི་སྒོ་ནས་ཀྱང་ནད་གདོན་ལས་གྲོལ་བའང་ཡོད་དེ།  དེ་ཁོ་ན་ཉིད་རྟེན་འབྲེལ་ཡིན།  རླུང་གི་སྦྱོར་བ་བདུན་དང་།  ཡན་ལག་གི་རླུང་ཕྲ་མོའི་དམིགས་པ་སྣ་ཚོགས་དང་།  བུ་ག་མང་པོའི་སྦྱོར་བ་དང་༑  སྟེང་འོག་གི་འཁོར་ལོ་མེད་པ་དང་།  རླུང་རྔན་དག་བྱིན་པ་ལ་སོགས་པའི་གནད་སྣ་ཚོགས་དང་སེམས་སྣང་བ་དང་།  སྟོང་པ་ཟུང་དུ་འཇུག་པའི་གནད་དང་།  བདེ་བ་དང་སྟོང་པའི་ཏིང་ངེ་འཛིན་སྐྱེད་པའི་ཐབས་དང་།  མི་རྟོག་པའི་རྟེན་འབྲེལ་སྐྱེད་པའི་ཐབས་དང་།  རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་ཀྱི་ཏིང་ངེ་འཛིན་ལ་སོགས་པའི་རྟེན་འབྲེལ་སྣ་ཚོགས་ཀྱིས་ཀྱང་ནད་དང་གདོན་ཐམས་ཅད་ལས་གྲོལ་བ་ཡོད་དེ།  དེ་མཐར་ཐུག་རྟེན་འབྲེལ་ཡིན་ནོ། །  པདྨའི་མཚོ་ལ་ངང་པ་འདུ།  ། དྲི་ལྡན་མེ་ཏོག་བུང་བ་སྡུད།  ། ཤ་ཡི་དྲི་ལ་ཤ་སྦྲང་འདུ༑ ༑ འབྲོག་བཟང་དུ་ནི་རི་དྭགས་འདུ།  ། བཟའ་གཏུང་མང་སར་སྐྱེ་བོ་འཚོགས༑ ༑ གལ་ཏེ་དེ་དག་མི་ལྡན་ན།  ། བསྡུས་ཀྱང་སྐྱེ་བོ་ཕལ་ཆེར་འབྲོས།  ། དྲོ་ཞིང་བརླན་སར་ནགས་ཚལ་སྐྱེ།  ། དེ་སོགས་ཕྱི་ཡི་རྟེན་འབྲེལ་ཡིན།  ། མཆོད་ལ་བརྩོན་ན་མཆོད་པར་འགྱུར།  ། བྱམས་པ་བྱས་ན་གླགས་ཀྱིས་བྱམས།  ། བདག་གི་བླ་མ་མཆོད་བྱས་ན།  ། སེམས་ཅན་ཀུན་གྱིས་བདག་མཆོད་འགྱུར།  ། དམ་པའི་ཆོས་ལ་གུས་བྱས་ན།  ། སངས་རྒྱས་ཀུན་གྱི་ཆོས་འཛོད་འཛིན།  ། དགེ་འདུན་རྣམས་ནི་མཉེས་བྱས་ན།  ། དེ་འདུན་དམ་པ་རྣམས་ནི་སྡུད།  ། འཁོར་རྣམས་བསམ་པ་དག་པ་ཡིས།  ། འཁོར་གྱི་དཀྱིལ་འཁོར་འདུ་བར་འགྱུར།  ། མདོར་ན་བསམ་པ་དག་པ་ཡིས།  ། གང་དང་གང་ལ་འདོད་སེམས་ཡོད།  ། ཤེས་ན་དེ་དག་དེ་དག་འདུ༑ ༑ བསམ་ངན་རྣམས་ཀྱིས་མ་ཤེས་ན།  ། གང་འདོད་དེ་ལས་བཟློག་པ་འབྱུང་། །  དེ་སོགས་ནང་གི་རྟེན་འབྲེལ་ཡིན།  ། རྩ་ཡིག་གསལ་དང་མི་གསལ་ལས།  ། རྗོད་པ་གསལ་དང་མི་གསལ་འབྱུང་།  ། སེམས་ཀྱི་འཕེན་པ་དྲག་ཞན་ལས།  ། ངག་གི་ནུས་པ་ཆེ་ཆུང་འབྱུང་།  ། ལས་ཀྱི་འཕེན་པ་བཟང་ངན་ལས།  ། བརྗོད་པའི་རྟེན་འབྲེལ་བཟང་ངན་སྲིད། ། དྲང་སྲོང་དཀའ་ཐུབ་གྲུབ་པ་དང་། ། འཕགས་པའི་བདེན་པ་གྲུབ་པ་དང་།  ། ནང་གི་རྟེན་འབྲེལ་གྲུབ་པ་ཡིས།  ། ཇི་ལྟར་སྨོན་པ་བརྗོད་ཙམ་གྱིས།  ། དེ་དང་དེ་ནི་འགྲུབ་པར་འགྱུར།  ། རྣལ་འབྱོར་དབང་ཕྱུག་བིརྺ་པས། །  གསང་བ་དབང་གི་རབ་བྱེད་དུ།  ། ཨཱ་ལི་ཀཱ་ལི་མདོར་གསུངས་པ།  ། རྒྱས་པར་གཞན་དུ་གསུངས་ཞེས་གྲགས།  ། དེ་བཞིན་གཙུག་གི་ནོར་བུ་སོགས།  ། ཡི་གེ་རིང་ཐུང་བསྡེབས་པ་ལས། ། འཇིག་རྟེན་ཀུན་གྱི་བདེ་ལེགས་འབྱུང་།  ། དེ་སོགས་གསང་བའི་རྟེན་འབྲེལ་ཡིན།  ། ཆོས་ཀུན་གདོད་ནས་སྐྱེ་བ་མེད།  ། སྐྱེས་པ་ཉིད་ཀྱང་མ་སྐྱེས་པ།  ། སྐྱེ་མེད་ཉིད་ཀྱིས་སྐྱེ་བ་སྟོན།  ། དེས་ན་སྐྱེས་དང་མ་སྐྱེས་པ། །  སྣང་བ་དང་ནི་སྟོང་པ་དང་།  ། རྟོག་པ་དང་ནི་རྟོག་མེད་དང་།  ། འཁོར་དང་མྱ་ངན་འདས་པ་ཡང་།  ། དམ་པའི་དོན་དུ་དབྱེ་བ་མེད།  ། དབྱེ་བ་མེད་ལ་དབྱེ་བ་འབྱུང་། །  དབྱེ་བ་མེད་པའི་དབྱེ་ཤེས་ན།  ། འཁོར་འདས་ཀུན་གྱི་དེ་ཉིད་རྟོགས།  ། ཤེས་བྱ་ཀུན་གྱི་དེ་ཉིད་གོ། བཟང་ངན་ཀུན་གྱི་དེ་ཉིད་ཤེས།  ། རྟོགས་རྒྱུ་མེད་པའི་དོན་རྟོགས་པས།  ། གྲོལ་རྒྱུ་མེད་པའི་སེམས་ཉིད་གྲོལ།  ། ཤེས་བྱ་མེད་པའི་ཤེས་བྱ་ཤེས༑ ༑ བཤད་རྒྱུ་མེད་པའི་བཤད་ལ་མཁས།  ། འདོད་པ་མེད་པར་འདོད་དོན་འགྲུབ༑ ༑ ཤེས་བྱ་ཀུན་ལ་བཟོ་བྱེད་པས།  ། ཆོས་རྣམས་ཀུན་གྱི་རྒྱལ་པོར་འགྱུར། །  དེ་སོགས་དེ་ཉིད་རྟེན་འབྲེལ་ཡིན།  ། དངོས་པོའི་མཐའ་ནི་གཟུགས་ཀྱི་སྐུ། །  དངོས་མེད་མཐའ་ནི་ཆོས་ཀྱི་སྐུ།  ། འཁོར་བའི་མཐའ་ནི་སྲིད་པའི་རྩ།  ། མྱ་ངན་འདས་མཐའ་ལྷག་མེད་དབྱིངས།  ། ཟུང་འཇུག་མཐའ་ནི་རྡོ་རྗེ་འཆང་།  ། སྤང་བྱའི་མཐའ་ནི་གནས་ངན་ལེན།  ། གཉེན་པོའི་མཐའ་ནི་ཉེ་བའི་རྒྱུ།  ། ཡེ་ཤེས་མཐའ་ནི་ཆོས་ཀྱི་དབྱིངས།  ། ཐབས་ལམ་ཀུན་གྱི་མཐར་ཐུག་པ།  ། རྡོ་རྗེ་ཐེག་པ་ཡིན་ཞེས་བྱ༑ ༑ དེ་ལ་སོགས་པ་མཐའ་ཡས་པ།  ། མཐར་ཐུག་པ་ཡི་རྟེན་འབྲེལ་ཡིན།  ། ཆོས་ཀུན་རྟེན་ཅིང་འབྲེལ་འབྱུང་ཞེས།  ། རྒྱལ་བའི་གསུང་གི་གཅེས་མཛོད་ཡིན།  ། ཉན་ཐོས་རང་རྒྱལ་སེམས་ཙམ་དང་།  ། དབུ་མ་པ་ཡང་རྟེན་འབྲེལ་བཞེད།  ། འོན་ཀྱང་རྟེན་འབྲེལ་བཅུ་གཉིས་ལ།  ། བཤད་པའི་དབྱེ་བ་ཐ་དད་ཡོད།  ། གསང་སྔགས་རྡོ་རྗེ་ཐེག་པ་ནི།  ། རྟེན་འབྲེལ་ལམ་དུ་བྱེད་པར་གསུངས།  ། རྒྱུད་རྣམས་ཀུན་གྱི་དགོངས་པ་ཡང་།  ། རྟེན་ཅིང་འབྲེལ་བར་འབྱུང་བར་སྣང་།  ། འོན་ཀྱང་རྟེན་འབྲེལ་ལམ་བྱེད་པའི།  ། ཟབ་མོའི་གནད་ནི་འདི་ཡིན་ཞེས།  ། གསང་སྔགས་ལམ་འབྲས་མ་ཡིན་པ།  ། གཞན་དུ་གསལ་བར་གསུངས་པ་མེད།  ། དེས་ན་ལམ་འབྲས་མི་ཤེས་ན།  ། རྟེན་འབྲེལ་ཟབ་མོ་ཤེས་མི་ནུས།  ། དང་པོའི་སྒོམ་ཆེན་ཐམས་ཅད་ལའང་༑ ༑ རྟེན་འབྲེལ་ཞེས་བྱའི་ཁ་སྐད་མེད།  ། ཕྱི་ནས་ལམ་འབྲས་འཕེལ་བའི་རྒྱུས༑ ༑ རྟེན་འབྲེལ་ཞེས་བྱའི་ཁ་སྐད་བྱུང་།  ། འོན་ཀྱང་ཕྱི་ནང་རྟེན་འབྲེལ་གནད༑ ༑ ད་དུང་གཞན་གྱིས་ཤེས་པ་མེད།  ། གླེགས་བམ་ཙམ་ལ་བརྟེན་པ་ཡི།  ། ལམ་འབྲས་པ་ཡིས་འདི་མ་ཤེས།  ། བླ་མའི་གསུང་ལ་གུས་པ་ཡི།  ། ཉན་པ་གོམས་པའི་སྦྱོར་བ་དང་།  ། སྙན་བརྒྱུད་གཞན་དུ་མ་བཅོས་པའི།  ཁྲིད་རྣམས་ལེགས་པར་ཚར་བ་དང་།  ། བླ་མ་ལེགས་པར་མཉེས་པ་ལས།  ། བྱུང་བའི་བྱིན་རླབས་ཞུགས་པ་དང་༑ ༑ དབང་གི་ཆུ་བོ་མ་ནུབ་པར།  ། ལེགས་པར་ཐོབ་ཅིང་ལམ་དུས་ཀྱི།  ། དབང་བཞི་ཐུན་བཞིར་བསྒོམས་པ་ལས།  ། དྲོད་གཤེར་འཛོམ་པའི་ས་ཕྱོགས་སུ། །  རྩི་ཤིང་མེ་ཏོག་སྐྱེ་བ་ལྟར།  ། སྙན་བརྒྱུད་བཞི་པོ་འགྲིག་པ་ལས།  ། རྟེན་འབྲེལ་ཟབ་མོ་ནང་ནས་འཆར།  ། ལམ་འབྲས་རྡོ་རྗེ་ཚིག་རྐང་ལས།  ། རྟེན་འབྲེལ་ལྔ་ཡིས་ལམ་རྫོགས་ཞེས།  ། གསུངས་པའི་དགོངས་པ་མདོ་ཙམ་ཞིག། བླ་མའི་དགོངས་པ་བདག་གིས་བྲིས།  ། ཤཱཀྱའི་དགེ་སློང་ཀུན་དགའ་རྒྱལ་མཚན་དཔལ། ། བཟང་པོར་གྲགས་པ་དེ་ལ་རིང་མོ་ནས།  ། ཡང་ཡང་གསོལ་བ་འདེབས་བའི་བློ་གྲོས་ཅན༑ ༑ སྡོམ་བརྩོན་མང་ཐོས་བླ་མ་ལ་གུས་པ།  ། དེ་ཡིས་གསོལ་བ་བཏབ་ནས་འདི་བཤད་དོ།  ། ལམ་འབྲས་རྡོ་རྗེ་ཚིག་རྐང་ལས།  ། རྟེན་འབྲེལ་ལྔས་ལམ་ཡོངས་སུ་རྫོགས་པའོ།  ། ཞེས་བྱ་བའི་དགོངས་པ་ཕྱོགས་ཙམ་ཞིགམདོ་སྨད་རྩེ་སྒབ་ཀྱི་སྡོམ་བརྩོན་སེངྒེ་རྒྱལ་མཚན་ལེགས་ཀྱིས་གུས་པས་ཡང་ཡང་གསོལ་བ་བཏབ་ནས